**Lasztonya Község Önkormányzata képviselőtestületének**

**11/2017. (XI.10.) önkormányzati rendelete**

**a szociális célú tűzifa támogatás helyi szabályairól**

Lasztonya Község Önkormányzatának képviselőtestülete az Alaptörvény 32. Cikk (2) bekezdésében, továbbá a szociális igazgatásról és a szociális ellátásokról szóló 1993. évi III. törvény 2. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva, Magyarország 2017. évi központi költségvetéséről szóló 2016. évi XC. törvény (a továbbiakban: költségvetési törvény) 3. melléklet 1.9. pont szerinti A települési önkormányzatok szociális célú tüzelőanyag vásárlásához kapcsolódó támogatására jogcímben foglaltak végrehajtására a szociális célú tűzifa támogatás helyi szabályairól a következőket rendeli el:

**A támogatásra vonatkozó általános szabályok**

**1. A rendelet célja, hatálya**

**1. §** (1) A költségvetési törvény alapján a helyi önkormányzat szociális célú tűzifavásárláshoz kapcsolódó kiegészítő támogatást nyújt.

(2) E rendelet célja, hogy Lasztonya településen élők részére támogatást nyújtson szociális rászorultsága alapján, tekintettel a törvényi felhatalmazásra meghatározza a természetben nyújtott szociális ellátás, települési támogatás, mint egyszeri tűzifa juttatás ellátási forma jogosultsági feltételeit, és az igénylés, odaítélés menetét.

(3) E rendelet hatálya kiterjed Lasztonya Község közigazgatási területén életvitelszerűen lakó és ott lakcímmel rendelkező állampolgárokra.

(4) A jelen rendeletben használt család, egyedül élő, és háztartás fogalmára a szociális igazgatásról és a szociális ellátásokról szóló 1993. évi III. törvényben meghatározottakat kell érteni.

**2. A támogatás feltételei**

**2. §** (1) Az önkormányzat a rendelkezésre álló keret mértékéig vissza nem térítendő természetbeni támogatást, tűzifát biztosít a rászoruló személynek, akik közül előnyt élvez az a személy, aki:

a) aki a szociális igazgatásról és szociális ellátásokról szóló törvény szerinti:

aa) aktív korúak ellátására,

ab) időskorúak járadékára,

ad) tekintet nélkül annak természetbeni vagy pénzbeli formában történő nyújtására - települési támogatáson belül, lakhatási támogatásra jogosult, valamint

b) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő.

(2) Az (1) bekezdésben foglaltakon túl az Önkormányzat vissza nem térítendő tűzifát nem biztosít.

(3) A tűzifa támogatás ugyanazon lakott ingatlanra csak egy jogosultnak állapítható meg, függetlenül a lakásban élő személyek és a háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.

(4) A tűzifa támogatás megítélésénél az elsődleges szempont a 2. § (1) bekezdésben foglalt minél több feltétel megléte, majd a lakóingatlanban élő családok egy főre eső jövedelme.

**3. §** (1) Nem jogosult szociális célú tűzifa támogatásra – függetlenül a 2. § -ban meghatározott feltétel teljesülésétől – az a személy, család azon ingatlan vonatkozásában, mely tűzifával egyáltalán nem fűthető.

(2) Az üresen álló, nem lakott ingatlanra, amelyben életvitelszerűen senki sem él, a támogatás nem kérhető. Ellentétes állítás esetén környezettanulmány szükséges.

(3) A tűzifában részesülő személy a tűzifát nem értékesítheti, nem adhatja át másnak, csak saját használatra használhatja fel.

**3. A támogatás igénylésének menete**

**4. §** (1) A támogatás megállapítása iránti eljárás az e rendelet 1. melléklete szerinti kérelemre indulhat.

(2) A kérelmeket **2017. november 30.** napjáig lehet Lasztonya Község Önkormányzatához benyújtani.

(3) A kérelmek elbírálása a képviselőtestület hatáskörébe tartozik. A képviselőtestület a támogatásról a kérelmek benyújtásának lejártát követő következő ülésén dönt.

(4) Egy személynek vagy családnak adható tűzifa mennyisége legfeljebb 5 m3 lehet.

(5) Amennyiben a tűzifa rendelkezésre áll, a döntést követő 5 munkanapon belül a polgármester gondoskodik a tűzifa kiszállításáról.

(6) A tűzifa átvételét a jogosult a rendelet 2. mellékletét képező átvételi elismervény aláírásával igazolja.

(7) A szociális célú tűzifában részesülőtől az önkormányzat ellenszolgáltatást nem kér, valamint a tűzifa szállításából származó költségek az önkormányzatot terhelik.

**5. §** A támogatás kizárólagos forrása az Önkormányzat számára megállapított támogatás, valamint az Önkormányzat által biztosított saját forrás. A forrás felhasználását követően benyújtott kérelmeket – függetlenül attól, hogy azok a 2. §-ban meghatározott feltételnek megfelelnek - el kell utasítani.

**4. Záró rendelkezések**

**6. §** (1) Ez a rendelet a kihirdetését követő napon lép hatályba, és 2018. április 30. napján hatályát veszíti.

(2) Kihirdetéséről a jegyző, helyben szokásos módon kifüggesztéssel gondoskodik.

Lasztonya, 2017. november 3.

 Andrasekné Cser Mária dr. Resch Karolina

 polgármester jegyző

Záradék:

Kihirdetve: 2017. november 10.

 dr. Resch Karolina

 jegyző

*1. melléklet a 11/2017. (XI.10.) önkormányzati rendelethez*

A kérelem benyújtható: 2017. november 30-ig

**Kérelem**

............................................................................................................................................ (név),

………………………………………………………………………..…….. (szül. hely és idő),

Lasztonya …………………………………… u. ……… sz. alatti lakos kérem, hogy részemre Lasztonya Község Önkormányzata Képviselő-testületének a szociális tűzifa támogatás helyi szabályairól szóló 11/2017. (XI.10.) önkormányzati rendelete alapján szíveskedjenek természetbeni juttatásként tűzifát biztosítani.

A tűzifa támogatásra a rendelet szerint azért vagyok jogosult mert:\*

a) a szociális igazgatásról és szociális ellátásokról szóló törvény szerinti:

aa) aktív korúak ellátására jogosult vagyok,

a megállapító határozat száma: ……………………

ab) időskorúak járadékára, jogosult vagyok,

a megállapító határozat száma: ……………………

ac) adósságkezelési támogatáshoz kapcsolódó adósságcsökkentési támogatásra, vagyok jogosult, a megállapító határozat száma: ……………………

ad) települési támogatáson belül, lakhatási támogatásra vagyok jogosult,

a megállapító határozat száma: ……………………

b) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelőnek minősülök.

 \*(A megfelelő aláhúzandó és kitöltendő.)

Lasztonya, …………………….

……………………………………

 kérelmező

Csatolandó dokumentumok:

- jövedelemigazolások,

- a rendelet 2. § (1) bekezdés szerinti jogosultságokat igazoló dokumentumok másolati példánya, ha az nem tartható nyilván a hivatal nyilvántartásában.

*2. melléklet a 11/2017. (XI. 10.) önkormányzati rendelethez*

**Átvételi elismervény**

 ....................................................................................................................... (név)

Lasztonya ......................................................………………………szám alatti lakos aláírásommal elismerem, hogy a mai napon Lasztonya Község Önkormányzat képviselő - testületének a szociális célú tűzifa támogatás helyi szabályairól szóló 11/2017. (XI.10.) önkormányzati rendelete alapján megállapított természetbeni juttatásként ……m3 mennyiségű tűzifát

átvettem.

Lasztonya, 201.... ......................................... hó ......... nap

|  |  |
| --- | --- |
| Andrasekné Cser Mária polgármester |  |
| átadó | átvevő |